Halk ütésekkel görgeti Navracsics a nagy reformcsomagot
Az egyik legfontosabb kormányzati feladatot kapta Navracsics Tibor miniszterelnök-helyettes azzal, hogy Orbán Viktor rábízta az egész évet átfogó reformtervek végrehajtásának összehangolását. Egy kormányzati forrás szerint "neki kell ütnie" az egyes minisztériumokat, akiknek vezetõivel hetente átbeszéli a dolgokat. Egyelõre ugyanakkor komolyabb drámák nélkül zajlik a munka, és ha hiba csúszik a gépezetbe, azért sem feltétlenül a kormányfõhelyettes fog felelni.
Néhány hete minden pénteken van egy fix programja Navracsics Tibor kormányfõhelyettesnek. Ilyenkor szoktak összegyûlni azok a magas beosztású kormányzati tisztviselõk és szakértõik, akik a március elsején bejelentett reformcsomag végrehajtásán dolgoznak. "Gyorsan pörgõ, operatív szemléletû értekezletek ezek. Eddig kettõ ilyen volt, egyik sem tartott tovább egy-másfél óránál" - mondta a tanácskozásról az [origo]-nak a megbeszélések egyik résztvevõje, aki szerint a szakértõkkel együtt mindkét alkalommal körülbelül 25-30-an ülték körül az asztalt a miniszteri tárgyalóban.

Navracsicsra ezzel komoly háttérmunka hárul, miután a március elején a piacok megnyugtatására bejelentett reformterv egyes elemeit különbözõ határidõkhoz kötve, az év folyamán akarja bevezetni a kormány. Egyes elképzelések már a részletek megismerése elõtt is nagy vitákat váltottak ki, ilyen például a korkedvezményes nyugdíj szûkítése, a rokkantnyugdíjazási rendszer felülvizsgálata vagy a spórolás a gyógyszerkasszán. Mivel sok a gazdasági eleme ennek a csomagnak, így még a kormányzati politikusok között is kiváltott némi meglepetést, hogy a közigazgatásért felelõs, jogász-politológus végzettségû miniszter volt az, aki Matolcsy György nemzetgazdasági miniszterrel együtt ismertette a tervet.

Miért éppen õ?

Voltak olyan vélemények, amelyek szerint a közigazgatási miniszternek kommunikációs szerepet szántak a lépések ismertetésében, és az elsõ két akciótervét személyesen bejelentõ Orbán Viktor helyett azért bízták rá a hónapok óta várt intézkedések bejelentését, hogy az ezúttal a lakosságot is érintõ, az ellenzék által megszorításként értékelt intézkedések ne tapadjanak a miniszterelnök nevéhez. Mivel már napokkal a bejelentés elõtt lehetett tudni, hogy Matolcsy és Navracsics együtt fog kiállni a nyilvánosság elé, így voltak olyan találgatások is, hogy a reformok jelentõsen érintik majd a saját területét, a közigazgatást is.

Ez azonban végül nem így történt, az önkormányzati hatásköröket érintõ intézkedések kimaradtak az akciótervbõl, bár ez részben annak is betudható volt, hogy még az utolsó pillanatban is heves viták folytak a témáról belsõ pártfórumokon. Egy kormányzati tisztviselõ szerint így Navracsicsra végsõ soron azért hárult kiemelt szerep a reformterv végrehajtásánál, mert kormányfõhelyettesként "eleve az õ dolga" összehangolni, közigazgatási és igazságügyi miniszterként pedig jogi szempontból is átfuttatni az egyes tárcák intézkedéseit.

Navracsicsot még tavalyi kinevezésekor is úgy mutatta be Orbán, hogy õ lesz az a helyettes, aki a kormányzás operatív ügyeit intézi. A miniszterelnök akkori szavaiból az derült ki, saját korábbi kormányzásának hibáiból tanult, amikor saját bevallása szerint túl sok ügy szálai futottak össze az õ kezében.

"Nem hiszem, hogy megszakadna benne"

Ez azt jelenti, hogy Navracsics lett a kormány talán legelfoglaltabb tagja, az általa vezetett Közigazgatási és Igazságügyi Minisztérium egyik munkatársa szerint azonban a reformcsomag nem borította fel a napirendjét. "Nem hiszem, hogy megszakadna benne. Mondjuk úgy, hogy egy értekezlettel több az életében" - fogalmazott a közigazgatási tárcánál dolgozó, a miniszter munkájába belelátó tisztségviselõ. Szerinte már csak azért sem növekedtek meg jelentõsen a miniszterelnök-helyettes terhei, mert az érdemi munkát, az intézkedésterv lépéseinek technikai koordinálását a nem is õ, hanem Gál András Levente közigazgatási államtitkár végzi valójában.

Szimbolikusan persze Navracsics dolga, hogy "átnyomja a közigazgatáson" a lépéseket - tette hozzá a forrás, a gyakorlatban ez azonban szerinte nem jelent többet, mint hogy a miniszter péntekenként tart egy értekezletet az intézkedésekért felelõs tárcák államtitkárai és helyettes államtitkárai részvételével, ahol hétrõl hétre megbeszélik, hogy melyik minisztérium hogyan halad az elõterjesztések elõkészítésével.

"A tárcákra és témákra leosztott ütemterv alapján mindenki végigmondja a saját beszámolóját, Navracsics pedig észrevételeket fûz hozzájuk, hogy mit és hogyan kellene változtatni. Ezek persze nem a saját javaslatai, hiszen nyilván nem érthet egyszerre a gyógyszerkasszához és a közösségi közlekedéshez. A tárcáknak egy nappal az értekezlet elõtt át kell küldeniük a szakmai anyagaikat, amit a KIM kodifikációs fõosztályának jogászai véleményeznek, a miniszter pedig az általuk írt összefoglaló alapján ismerteti a szükséges lépéseket" - mondta az értekezletek menetérõl a tanácskozások egy másik résztvevõje. Hozzátette, hogy a megbeszéléseken "nincs ötletbörze", mindenki tiszteletben tartja a másik szakmai kompetenciáját, és beleszólás nélkül végighallgatja a saját területét nem érintõ "helyzetjelentéseket".

A KIM jogászai és helyettes államtitkárai egyébként kettõs szerepben ülnek az egyeztetéseken: egyrészt minden minisztérium javaslatát véleményezniük kell, másrészt a Széll Kálmán-tervben speciálisan rájuk rótt feladatot, a bírósági végrehajtás gyorsításához kellõ jogszabályokat is elõ kell készíteniük.

Ki viszi el a balhét?

Arról, hogy a döntés-elõkészítés és a végrehajtás ellenõrzése mellett a közigazgatási miniszternek felelõssége is van-e a lépések megvalósításában és a határidõk betartásában, ellentmondóan fogalmaztak a megkérdezettek. Egy Navracsicshoz közel álló és a folyamatokba belelátó kormányzati tisztségviselõ "közös felelõsségrõl" beszélt. Arra azonban nemmel válaszolt, hogy egy esetleges idõbeli vagy tartalmi mulasztásnak bármilyen következménye is lenne a kormányfõvel bizalmi viszonyban lévõ miniszterre. Egy másik, ugyancsak vezetõ kormányzati pozícióban lévõ politikus szerint ugyanakkor Navracsicsnak nincs a végrehajtásban felelõssége, a minisztériumokat - mint mondta - "neki kell ugyan ütnie", hogy elkészüljenek, a "balhét" azonban az esetleges csúszásokért állítása szerint az illetékes tárcának kell elvinnie.

Az intézkedések kommunikálásában egy, a terv médiastratégiájáért felelõs forrás szerint a miniszterelnök-helyettesnek legközelebb a lépések megvalósulását követõen lehet szerepe. "A koordináláshoz nem kell roadshow" - tette hozzá, megerõsítve egyúttal az [origo] korábbi információját, miszerint az intézkedésekhez kapcsolódó üzeneteket a késõbbiekben nagyrészt Lázár János frakcióvezetõ és a parlament gazdasági bizottságát vezetõ Rogán Antal megszólalásaival juttatják majd el az emberekhez.
Orbán-kormány reformcsomag Navracsics Tibor